Изборном већу

Универзитета у Београду –

Филозофског факултета

Изабрани одлуком Изборног већа Филозофског факултета у Београду од 12. маја 2022. године у Комисију за припрему реферата о кандидатима за избор у звање РЕДОВНОГ ПРОФЕСОРА за ужу научну област СОЦИОЛОГИЈА, тежиште истраживања социологија образовања, са пуним радним временом, на неодређено време, имамо част и задовољство да Изборном већу Филозофског факултета Универзитета у Београду поднесемо следећи

**И З В Е Ш Т А Ј**

На конкурс за избор редовног професора за ужу научну област СОЦИОЛОГИЈА, тежиште истраживања социологија образовања, који је објављен 25. маја 2022. године у листу „Послови“ бр. 988, пријавила се само једна кандидаткиња – др Исидора Јарић, ванредна професорка Универзитета у Београду – Филозофског факултета.

Кандидаткиња је рођена 21. августа 1970. године у Београду, где је завршила основну школу и Пету београдску гимназију. Године 2000. дипломирала је на Одељењу за социологију Универзитета у Београду – Филозофског факултета, са просечном оценом 9,17, одбранивши рад: *Анализа односа полова и садржаја полних улога у социјализаторским обрасцима основношколских уџбеника из матерњег језика на територији Србије,* код менторке проф. др Анђелке Милић. Исте године уписала је последипломске студије на Централноевропском универзитету (Central European University) у Будимпешти, где је и магистрирала 2005. године на заједничком MPhil програму Централноевропског универзитета и Open University из Лондона, на департману Gender and Culture одбранивши MPhil тезу под насловом: *The Construction of Hegemonic Female Gender Roles in the Process of Societal Deconstruction: Women’s Magazine Bazar (Serbia 1979-1999).* Године 2012. одбранила је докторску дисертацију на Универзитету у Београду – Филозофском факултету под насловом *Јавни и скривени курикулуми средњошколске наставе социологије: образовне реформе у Србији (1960-2006)*, пред комисијом у саставу: проф. др Анђелка Милић, проф. др Александар Молнар, проф. др Ивана Спасић и доц. др Мирко Филиповић.

Од 1. септембра 2001. до 26. јануара 2007. била је запослена као истраживачица у Институту за филозофију и друштвену теорију у Београду, у којем је, осим стандардних научноистраживачких активности, у два наврата обављала и посао уреднице редовног циклуса „Трибина средом“, у периоду 2002/2003. и 2005/2006. године. У два наврата обављала је посао демонстраторке на предметима Историја социјалних теорија I и II (током зимског и летњег семестра школске 2002/2003) и Класичне социолошке теорије (током летњег семестра школске 2005/2006) на Одељењу за социологију Универзитета у Београду – Филозофског факултета. Од 27. јануара 2007. запослена је као асистенткиња, потом доценткиња (2012) и ванредна професорка (2017) на Одељењу за социологију Универзитета у Београду – Филозофског факултета.

У периоду од стицања звања ванредне професорке (2017) до данас, проф. др Исидора Јарић је забележила значајне резултате у научноистраживачком и педагошком раду, као и у ангажману на унапређивању наставе и рада Факултета, у међуодељенској, међуфакултетској и међународној сарадњи и развоју научно-наставног подмлатка.

Њена петогодишња библиографија, од радова који су неопходни за избор у звање редовне професорке, обухвата 1 монографију, 1 чланак категорије М22, 2 чланка категорије М23, 1 чланак категорије М24, 4 чланка категорије М51, 3 поглавља у међународним монографијама М14 и по 2 учешћа на међународним, односно националним научним скуповима са радовима штампаним у целини. Осим тога, објавила је 5 поглавља у колективним монографијама националног значаја (М44 и М45) и била коуредница једног и уредница једног тематског броја научног часописа категорије М51.

Тежиште њеног научног рада је социологија образовања, а такође се бави питањима друштвеног положаја, права и инклузије мањинских и социјално рањивих група (Роми, особе с посебним образовним потребама, жене, особе које болују од ретких болести, палијативни пацијенти итд), посебно у оквиру образовног система и образовних политика. Недавно објављеном монографијом *Образовање за саосећање* (Београд: Научно друштво за историју здравствене културе и Центар за сарадњу са ЕУ Универзитета у Београду – Филозофског факултета) кандидаткиња отвара нову и друштвено изузетно значајну тему, друштвеног третмана палијативних пацијената и образовања професионалаца у пољу палијативног збрињавања, настојећи да мапира рањива места у којима потребе палијативних пацијената здравствени и социјални систем не препознаје, између осталог због курикуларних ограничења студијских програма унутар којих се образују професионалци из ове области. Иновативна анализа и њени налази изложени у овој књизи имају велик научни значај, а може се очекивати и да ће наићи на шири друштвени одјек и утицати на јавну дебату о овим питањима.

Педагошки рад проф. др Исидоре Јарић обухвата већи број предмета на свим нивоима студија, менторство за завршне радове и организацију практичног рада студената (пракса, огледни часови у школама) у оквиру методичких предмета. Она самостално води 3 предмета на основним студијама (Увод у социологију образовања, Род и култура и Методика наставе социологије). На мастер нивоу, то су Методика наставе социологије 2 – наставничка пракса и Родне студије 2 (на Одељењу за социологију); Методика наставе друштвено-хуманистичких наука – методика наставе социологије и Социологија образовања за наставнике (при ЦОН-у); Социологија школе и Истраживања у високом образовању (на студијском програму Образовне политике, организованом на Универзитету у Београду), као и курс Education and Politics на енглеском језику на студијском програму State, Society, Transition (на Одељењу за историју). На докторским студијама, проф. др Јарић је ангажована на изборним предметима Социологија образовања и Род и култура 2. У контексту развоја и унапређења наставе на Универзитету у Београду – Филозофског факултета, посебно треба истаћи да је кандидаткиња координирала или сарађивала на низ пројеката посвећених осавремењавању и обогаћивању садржаја, методичких приступа и форми наставе, као и да је учествовала у конципирању и извођењу заједничких студијских програма, како у оквиру Центра за образовање наставника Филозофског факултета, тако и при Универзитету у Београду.

Такође, у периоду 2015–2018. проф. др Исидора Јарић је обављала посао продеканке за наставу Филозофског факултета Универзитета у Београду, а од октобра 2021, обавља функцију управнице Одељења за социологију Универзитета у Београду – Филозофског факултета. Током припреме акредитације установе и студијских програма Универзитета у Београду – Филозофског факултета била је чланица факултетске комисије за припрему акредитације, као и координаторка одељенске комисије за припрему акредитације студијских програма социологије на сва три нивоа студија. Од 2015 године проф. др Исидора Јарић је и чланица Комисије за упис Филозофског факултета.

Кандидаткиња доприноси развоју научног и наставног подмлатка тако што студенте укључује у процес наставе као демонстраторе и сараднике, као и у пројекте на којима ради као истраживаче. Као менторка или чланица комисије, суделовала је у изради великог броја завршних радова на сва три нивоа студија (3 менторства на докторским студијама, 7 менторстава на мастеру), учешће у 3 комисије за докторат, 7 на мастеру, чланица комисија за изборе у звања истраживача (1), сарадника (1) и наставника (1).

Значајан допринос струци и академској заједници проф. др Исидоре Јарић огледа се и у ангажману у професионалним организацијама (Секцији за феминистичка истраживања и критичке студије маскулинитета), на уређивању часописа и зборника, у организовању научних скупова и размене са страним високошколским установама.

\* \* \*

Из свега изложеног произлази да проф. др Јарић не само испуњава већ и превазилази све услове постављене за избор у звање редовног професора. Зато смо слободни да Изборном већу Универзитета у Београду – Филозофског факултета најтоплије и без икаквих резерви препоручимо да усвоји наш реферат и да проф **др Исидору Јарић** **изабере у звање РЕДОВНЕ ПРОФЕСОРКЕ за ужу научну област СОЦИОЛОГИЈА, тежиште истраживања социологија образовања**, са пуним радним временом, на неодређено време.

У Београду, 25. јуна 2022. С поштовањем,

Проф. др Александар Молнар

Универзитет у Београду – Филозофски факултет

Проф. др Милан Вукомановић

Универзитет у Београду – Филозофски факултет

Проф. Др Мирко Филиповић

Универзитет у Београду – Факултет за

специјалну едукацију и рехабилитацију